नगर संवाददाता. रायपुर
मानसून सात सालों में पहली बार तय समय से पहले छत्तीसगढ़ पहुंच गया है। पिछले कुछ सालों से रिकार्ड को देखा जाए, तो अमूमन 15 जून के बाद ही मानसून की छत्तीसगढ़ में एंट्री हुई है। इस साल यह 8 जून को दक्षिण बस्तर पहुंचे मानसून के बाद उम्मीद की जा रही है कि इस साल अच्छी बारिश होगी। इसका फायदा किसानों को होगा।
मानसून के छत्तीसगढ़ पहुंचने की सामान्य तारीख 10 जून है। पिछले कुछ सालों से यह सामान्य तारीख से करीब 5 से 15 दिन विलंब से पहुंचा है। इस साल शुरू से परिस्थितियां अनुकूल थीं। निर्धारित समय एक जून को मानसून केरल पहुंच गया। इसके बाद बीच में कुछ समय के लिए मानसून की रफ्तार पर ब्रेक लगा, पर उसके बाद सिस्टम मजबूत होते ही मानसून 8 जून तक छत्तीसगढ़ पहुंच गया है। सात सालों में 2008 को छोड़कर मानसून सामान्य तारीख से देर से पहुंचा है। 2009 में सर्वाधिक देरी हुई थी, जब मानसून ने 25 जून को छत्तीसगढ़ में प्रवेश किया था।
बिलाईगढ़ में सौ मिमी बारिश
बिलाईगढ़ में 100, राजनांदगांव, बसना में 90, छिंदगढ़ व दुर्ग में 80, बलौदाबाजार में 70, चांपा में 60, गरियाबंद में 50, आरंग, छुरा, पलारी, मगरलोड, जांजगीर, शिवरीनारायण में 40, पेंड्रारोड, कोरबा में 30 और जगदलपुर में 14 मिमी बारिश हुई।
कृषि वैज्ञानिक डॉ. संकेत ठाकुर ने बताया कि मानसून के समय पर आने से किसान को तैयारी का पूरा मौका मिल गया है।
दैनिक भास्कर ने 31 मई को ही संभावना व्यक्त की थी कि इस साल मानसून के 10 जून के आसपास सक्रिय हो जाएगा। किसानों का कहना है कि समय पर जुताई, बुआई और पानी मिलने से फसल जल्दी तैयार होती है। इससे उत्पादन भी बढ़ता है। थोक सब्जी विक्रेता टी. श्रीनिवास रेड्डी ने बताया कि सब्जियों की लोकल आवक नहीं होने के कारण कीमतें काफी बढ़ी हुई है। मानसून के समय पर आने से लोकल बाडिय़ों से भी सब्जियां जल्दी आनी शुरू होगी। इससे सब्जियों की कीमतें घटेंगी।
सामान्य से नीचे पहुंचा तापमान
मानसून के समय से पहले पहुंचने के कारण राजधानी सहित राज्य के कई हिस्सों में तापमान सामान्य से काफी नीचे पहुंच गया है। राजधानी में शनिवार को अधिकतम तापमान 33.4 डिग्री पर रहा। यह सामान्य से 7 डिग्री कम है। जगदलपुर में 29.9 और बिलासपुर में 35.7 दर्ज किया गया। यह क्रमश: सामान्य से 7 और 6 डिग्री कम है।
awa_Deva hin_Deva hin_Deva bho_Deva awa_Deva hin_Deva hin_Deva hne_Deva awa_Deva